MOCIÓ PER MODIFICAR EL RECORREGUT DE L’AUTOBÚS URBÀ I APROPAR-LO ALS CENTRES D’ATENCIÓ PRIMÀRIA DE CERDANYOLA

El transport públic ha de ser una garantia essencial per tal d’assegurar el dret a la mobilitat de la ciutadania de Cerdanyola. És una peça clau per tal de possibilitar els trasllats dels veïns i veïnes de la nostra ciutat als serveis públics, administratius, a l’oci... a la vegada que per potenciar la reducció d’emissions contaminants i contribuir a preservar el nostre Medi Ambient.

Malgrat això, a Cerdanyola del Vallès no s’ha realitzat mai un estudi real i seriós per tal d’optimitzar un servei que a hores d’ara és infrautilitzat, no cobreix bona part de les necessitats de mobilitat dels veïns de Cerdanyola. El servei d’autobús urbà, tenint en compte que suposa un cost a la ciutat de 560.000€ anuals, hauria de garantir el transport públic fins a tots els equipaments de serveis essencials, com són els Centres d’Atenció Primària.

Atès que una de les funcions del transport públic ha de ser vertebrar la ciutat.

Atès que no tots els Centres d’Atenció Primària de Cerdanyola tenen accés mitjançant autobús urbà, dificultant l’accés d’aquesta manera a la gent gran, persones amb mobilitat reduïda i famílies amb cotxet de nadó.

Atès que la demanda ciutadana que l’autobús urbà arribi a tots els Centres d’Atenció Primària de Cerdanyola del Vallès ha estat una reivindicació històrica.

Atesa l’obligació per part de l’Ajuntament de Cerdanyola de promoure l’ús del transport públic tal com figura al Reglament del Servei de transport col·lectiu urbà de Cerdanyola del Vallès.

ACORDS:

**PRIMER.-** Realitzar un estudi tècnic del servei actual de la xarxa d’autobusos urbans de Cerdanyola del Vallès per tal de millorar i optimitzar-ne el servei en un termini no superior a 3 mesos.

**SEGON.-** Modificació del recorregut de les línies que calgui d’autobús urbà (SU1 i/o SU3) per tal de dotar d’una parada al CAP de la Farigola i una altra el mes propera possible al CAP II de Cerdanyola – Ripollet.

**TERCER.-** Fer arribar aquest acord a les associacions socials, culturals i esportives de Cerdanyola del Vallès, i a l’Autoritat del Transport Metropolità (ATM).